– Det fører til at samer kvier seg for å delta i debatten og ytre sine meninger. Når samisk språk og næringsveier blir demonisert, og debatten holder et såpass lavt nivå, går det ut over samers ytringsfrihet, sier Keskitalo til Vårt Land.

Keskitalo omtaler det hun mener er et ønske om å opprettholde det gamle etniske hierarkiet i Nord-Norge, der samene ble plassert nederst på rangstigen.

– Faktafeil og konspirasjoner

Vårt Land viser også til Mikkel Berg-Nordlie ved Oslo Met. Urfolksforskeren har lenge fulgt med på negativ omtale av samer på nett, og han mener at det er et lite, men høylytt mindretall som hetser samer.

Han beskriver en debatt preget av faktafeil og konspirasjoner.

Forsker Mikkel Berg-Nordlie mener omtalen av samer og samisk kultur preges av konspirasjonsteorier. Foto: Privat

– Det er en del konspirasjonsteoretisk tankegods med i bildet. Folk påstår at det har vært skumle, hemmelige samtaler mellom Sametinget og regjeringen i Oslo. Den drøyeste teorien går ut på at det skal ha vært et møte i Finland i 1945, der man la planer for samisk overtakelse i nordområdene, sier Berg-Nordlie til Vårt Land.